พระราชกฤษฎีกากำหนดจำนวน เขตอำนาจ และวันเปิดทำการของศาลแขวง ในจังหวัดชลบุรี พ.ศ. 2558

พระราชกฤษฎีกา
พระราชกฤษฎีกา
กำหนดจำนวน
เขตอำนาจ และวันเปิดทำการของศาลแขวง
ในจังหวัดชลบุรี
พ.ศ. ๒๕๕๘
 

ภูมิพลอดุลยเดช
ป.ร.
ให้ไว้ ณ
วันที่ ๙ เมษายน พ.ศ. ๒๕๕๘
เป็นปีที่ ๗๐
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรกำหนดจำนวน เขตอำนาจ
และวันเปิดทำการของศาลแขวง ในจังหวัดชลบุรี

อาศัยอำนาจตามความในมาตรา ๒๒ ของรัฐธรรมนูญแห่งราชอาณาจักรไทย
(ฉบับชั่วคราว) พุทธศักราช ๒๕๕๗ และมาตรา ๓ วรรคหนึ่ง
แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ. ๒๔๙๙
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า พระราชกฤษฎีกากำหนดจำนวน เขตอำนาจ และวันเปิดทำการของศาลแขวง
ในจังหวัดชลบุรี พ.ศ. ๒๕๕๘

มาตรา ๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

มาตรา ๓ ในจังหวัดชลบุรีให้มีศาลแขวงเพิ่มขึ้นอีกหนึ่งศาล
คือ ศาลแขวงพัทยา มีเขตอำนาจในอำเภอบางละมุง
อำเภอศรีราชาเฉพาะตำบลทุ่งสุขลา ตำบลบ่อวิน และตำบลบึง และอำเภอสัตหีบ

มาตรา ๔ ให้เปิดทำการศาลแขวงพัทยาตั้งแต่วันที่ ๑
เมษายน พ.ศ. ๒๕๕๘ เป็นต้นไป

มาตรา ๕ ในระหว่างที่ยังมิได้เปิดทำการศาลแขวงพัทยาตามมาตรา
๔ ให้ศาลจังหวัดพัทยามีเขตอำนาจตลอดถึงเขตอำนาจของศาลแขวงพัทยาด้วย

มาตรา ๖ บรรดาคดีของท้องที่อำเภอบางละมุง
อำเภอศรีราชาเฉพาะตำบลทุ่งสุขลา ตำบลบ่อวิน และตำบลบึง และอำเภอสัตหีบ
ซึ่งค้างพิจารณาอยู่ในศาลจังหวัดพัทยาในวันเปิดทำการศาลแขวงพัทยาตามมาตรา ๔
ให้คงพิจารณาพิพากษาต่อไปในศาลจังหวัดพัทยา
บรรดาคดีของท้องที่ตามที่กำหนดไว้ในวรรคหนึ่ง
ซึ่งอยู่ระหว่างที่ศาลจังหวัดพัทยามีคำสั่งให้ผัดฟ้องหรือให้ขังผู้ต้องหาไว้ระหว่างสอบสวน
แล้วแต่กรณี ในวันเปิดทำการศาลแขวงพัทยา ให้ศาลจังหวัดพัทยามีอำนาจพิจารณาเกี่ยวกับการผัดฟ้องหรือขังระหว่างสอบสวนนั้นต่อไป

มาตรา ๗ ให้ประธานศาลฎีการักษาการตามพระราชกฤษฎีกานี้


ผู้รับสนองพระบรมราชโองการ
พลเอก
ประยุทธ์ จันทร์โอชา
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
โดยที่ประชาชนในจังหวัดชลบุรีมีจำนวนเพิ่มมากขึ้น
และมีคดีความซึ่งเป็นคดีที่อยู่ในอำนาจของศาลแขวงเข้าสู่การพิจารณาพิพากษาของศาลจังหวัดพัทยาเพิ่มขึ้นเป็นจำนวนมาก
ดังนั้น
เพื่อให้ประชาชนผู้มีอรรถคดีสามารถเข้าถึงกระบวนการยุติธรรมได้โดยสะดวกและรวดเร็วยิ่งขึ้น
สมควรจัดตั้งศาลแขวงในจังหวัดชลบุรีเพิ่มขึ้นอีกหนึ่งศาล
มีเขตอำนาจในอำเภอบางละมุง อำเภอศรีราชาเฉพาะตำบลทุ่งสุขลา ตำบลบ่อวิน และตำบลบึง
และอำเภอสัตหีบ และเปิดทำการได้ตั้งแต่วันที่ ๑ เมษายน พ.ศ. ๒๕๕๘ และโดยที่มาตรา ๓
วรรคหนึ่ง แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ.
๒๔๙๙ บัญญัติว่า
ให้ตั้งศาลแขวงตามกฎหมายว่าด้วยพระธรรมนูญศาลยุติธรรมขึ้นในทุกจังหวัด
ในจังหวัดหนึ่งจะมีศาลแขวงกี่ศาล และมีเขตอำนาจเพียงใดและจะเปิดทำการได้เมื่อใด
ให้ประกาศโดยพระราชกฤษฎีกา จึงจำเป็นต้องตราพระราชกฤษฎีกานี้








ปริยานุช/ผู้จัดทำ
๑๖ เมษายน ๒๕๕๘

นุสรา/ผู้ตรวจ
๑๖ เมษายน ๒๕๕๘















[๑] ราชกิจจานุเบกษา
เล่ม ๑๓๒/ตอนที่ ๓๐ ก/หน้า ๓๒/๑๐ เมษายน ๒๕๕๘